runetrust/blame-folketinget-dk huggingface dataset:
Niels Christian Nielsen (S), 2009-01-21:
I det her nævnte tilfælde er det jo, at beskæftigelsesankenævnet har hjemsendt fire sager, som er anket af 3F Sydfyn til Svendborg Kommune, netop fordi man ikke kan påpege, at den kommunale sagsbehandler har været inde over i forbindelse med udarbejdelsen af ressourceprofiler.
Peter Skaarup (DF), 2002-05-17:
Jeg vil også sige, at vi fortsat mener, at uanset at nogle kan argumentere for, at løbet er kørt, at der er truffet en række beslutninger, at der er noget byggeri i gang, som ikke kan rulles tilbage, at man så dog i det mindste med de beregninger, de problemstillinger, der er blevet rejst her i dag, kunne foretage en nyvurdering af de her ting.
Anne Baastrup (SF), 2006-04-18:
Men vi vil fastholde, at retskendelsen også skal omfatte arbejdsgiveres og andres telefonnumre, og hvis man står i en situation, hvor man akut kan se, at nu begynder personen at bruge en anden telefon, skal man efterfølgende kunne få tilgivelse hos dommeren efter 24 timer, sådan som formanden for Politifuldmægtigforeningen jo også har sagt.
Aage Frandsen (SF), 2002-01-17:
Derfor er vores pointe i denne her forbindelse, at når det drejer sig om EU-forhold, skal man aftale det i EU-regi, og når det drejer sig om forhold til andre lande eller organisationer, så kan EU, hvis man fører den politik, som vi gerne vil have ført, stå samlet i forhold til det. Jeg vil nok sige, at hvis man sagde, at regeringen bare lige kan gøre det nu, så tror jeg nok, at man pålægger regeringen lidt mere, end den kan klare, og tillægger den større evner, end jeg rent faktisk mener regeringen har.
Tina Nedergaard (V), 2007-03-13:
Og det har vi tilladt os at tage et hensyn til, alene af den grund, at det jo ville være ganske mærkværdigt, at vi herinde – vi bevæger os sådan lige på kanten af, hvad der er parternes område, synes jeg – skulle stadfæste, at det var der, hvor 10 pct. af de unge er organiseret, hvor man fastlagde deres uddannelser, hvorimod man der, hvor 90 pct. er organiseret, det er godt nok på en lidt anden vis, nemlig i LandboUngdom, så skulle holdes uden for indflydelse.
Søren Søndergaard (EL), 1998-04-30:
Nu er Kristeligt Folkeparti jo et holdningsparti - det er positivt ment, det er en ros - og derfor havde jeg måske også håbet, at hr. Jann Sjursen var kommet ind på bl.a. de tanker, som biskop Kjeld Holm rejser i dag i Information, for jeg synes, det kunne være interessant at høre Kristeligt Folkepartis kommentarer til dem.
Nick Zimmermann (DF), 2025-11-07:
I Dansk Folkeparti mener vi som bekendt ikke, at vi kun kan klare os med sol og vind. Vi skal have en stabil og sikker energikilde, der ikke svinger med vejret, og derfor siger vi jo også og har efterhånden gjort det noget tid, at vi har brug for en seriøs snak omkring atomkraft i Danmark.
Britta Schall Holberg (V), 2006-05-30:
Det betyder nemlig kravet til, at vi passer på tingene; at vi holder hus med værdierne; at vi ikke bare lader to og fem være lige; at det hele ikke er lige meget; at de ting, vi efterlader til den næste generation og de næste generationer, har en kvalitet, som varer ud over vores tid.
Henriette Kjær (KF), 2008-01-22:
Det er klart, at det er der, hvor man er valgt, at trafikproblemerne ligger forrest på nethinden, så det bliver selvfølgelig et puslespil, som det er svært at få til at gå op, men der er gode argumenter for, at man i hvert fald begynder med at få lavet et dobbeltspor mellem Vamdrup og Vojens.
Bodil Kornbek (KD), 2004-10-20:
Men er det ikke sådan i dag, at der er vejledere i dag, at de unge har været i dialog med skolevejleder, studievejleder, at de har fået vendt, at de er droppet ud af en ungdomsuddannelse og dermed også er en del af den målgruppe, der kan komme på en produktionsskole?
John Dyrby Paulsen (S), 2014-04-03:
Jeg synes heller ikke, det er så helt fair at tage enkeltområder ud, meget specifikke områder, i det her tilfælde virksomheder, der blev ramt af NOx-afgiften, som er en grøn afgift, og så sige, at de er kendetegnende for, hvordan det går erhvervslivet i Danmark.
Benedikte Kiær (KF), 2010-03-17:
I forhold til SFI-rapporten har regeringen jo også taget udgangspunkt i de resultater og de analyser, der er kommet fra SFI-rapporten, og det er jo også baggrunden for, at der kom et lovforslag sidste forår, hvor boligorganisationerne og kommunerne kunne få et tættere samarbejde omkring det at forebygge udsættelser.
Margrethe Vestager (RV), 2006-06-02:
Det indtryk, som står tilbage, af centrale obligatoriske test, som ministeren siger vil påvirke undervisningen, er, at disse test skal indgå som det centrale element i de kvalitetsrapporter, som kommunerne skal lave på en sådan måde, så de er sammenlignelige, rapporter, som skal indgå i den statslige overvågning, sådan at staten kan gribe ind og sørge for, at der bliver lavet indsatsplaner, som kan overrule, hvad den enkelte skolebestyrelse måtte mene.
Inger Støjberg (V), 2016-01-13:
På den baggrund er der opnået enighed om at justere forslaget således, at der i relation til asylansøgerne skal tages udgangspunkt i følgende principper: Kontanter tages alene i bevaring, hvis der er tale om beløb på over 10.000 danske kroner. Genstande af større økonomisk værdi, dvs. over 10.000 kr., tages i bevaring, dog således, at personlige genstande med en særlig affektionsværdi ikke vil blive taget i bevaring.
Søren Krarup (DF), 2006-01-31:
Og netop fordi jeg – det må jeg tilstå – aner en bestemt hensigt, vil jeg sige meget klart nej til det, fordi det lægger op til noget, en modernitet, en politisk korrektheds dyrkelse af det korrekte udtryk, som jeg finder farlig for den grundlov, der giver os et godt fungerende folkestyre.
Flemming Oppfeldt (V), 2004-02-25:
Sagen er, at starthjælpen er knyttet sammen med et beskæftigelsesfradrag på 29 kr. i timen, hvis man tager et deltidsarbejde ved siden af sin starthjælp, så hvis man tager et sådant lille arbejde, får man altså en bonus som starthjælpsmodtager.
Hans Christian Schmidt (V), 2003-01-15:
Jeg synes i øvrigt, det ville være fint for debatten, at vi fik en anden tone herinde, og så vil jeg i øvrigt bare gerne sige, at når man diskuterer brændbarheden, skal man huske, at i 1998 bestilte Miljøstyrelsen selv en rapport, der desværre viste, at det kunne lade sig gøre, men det blev jo rettet i 1999.
Carsten Hansen (S), 2008-03-12:
Enten var der ikke hold i de løfter, man udstedte, eller også pålægger man kommunerne en ekstra afgift her uden overhovedet at leve op til det rent finansieringsmæssigt, for de 50 mio. kr. dækker ikke det beløb, og det vil jeg høre om statsministeren er enig i.
Liselott Blixt (DF), 2013-01-10:
Men hvis hun nu bliver arbejdsløs og kommer på kontanthjælp, kan hun få hjælp. Mener ministeren, at det er rimeligt? Mener ministeren, det er rimeligt, at man, når man nu tager den slags arbejde, der er i vores land, så bliver straffet for det, i stedet for at vi gik ind og kiggede på, hvad folks rådighedsbeløb er?
Henning Hyllested (EL), 2018-12-04:
Ordføreren for forslagsstillerne, hr. Kim Christiansen, er jo samtidig formand for Færdselssikkerhedskommissionen, men hr. Kim Christiansen står bag ethvert forslag, som efter vores mening trækker i den forkerte retning med hensyn til færdselssikkerhed: forhøjelse af hastigheder jævnt hen ad vejen, tempo 100-busser, -campere og -campingvogne, forhøjelse af hastigheden på udvalgte motorveje, motortrafikveje og også på hovedveje og også nedsættelse af kørekortalderen, da den i sin tid blev nedsat fra 16 til 15 år.
Jakob Ellemann-Jensen (V), 2016-12-05:
Undskyld mig, men i forhold til det her med væksten i den offentlige sektor vil jeg sige, at jeg kunne forstå på den der »En Fair Løsning«, som den hed, og som var en eller anden ting, man hos Socialdemokraterne gik til valg på, at der skulle være en vækst på 1,4 pct.
Villy Søvndal (SF), 2001-04-03:
Derfor forekommer det mig at være helt underligt, at når vi om lidt skal stemme om en reform, der i offentlige udgifter det sidste år andrager 2 mia. kr., og Dansk Folkeparti nogle gange har forsøgt at købe sig et socialt rygmærke, så forstår jeg, at Dansk Folkeparti om lidt vil trykke på de røde knapper til noget, der samlet andrager 2 mia. kr. i forbedring til førtidspension.
Dan Jørgensen (S), 2019-12-03:
Vi tror også på, at klimaudfordringen skal løses i tæt samarbejde med erhvervslivet, og derfor har vi startet 13 klimapartnerskaber op, der skal sikre, at den grønne omstilling bliver skabt i samarbejde med erhvervslivet, så vækst og danske jobs går hånd i hånd med omstillingen.
Thor Pedersen (V), 1997-10-23:
Vores forslag til finansloven for 1998 omfatter samlede besparelser på statens budget i forhold til regeringens forslag på godt 23 mia. kr. Samtidig foreslår vi skattelettelser og merudgifter på ialt 11 mia. kr., og det betyder, at der er en nettoforbedring på mere end 12 mia. kr. i forhold til finansministerens forslag.
Poul Nyrup Rasmussen (S), 2000-01-25:
For vi er jo alle sammen enige om, at volden skal standses, og den bedste måde at få den standset på er for det første ved at få de unge i arbejde, få dem i idrætsklubber, få dem ind i samfundet, og for det andet ved at få forebygget på en god og på en dansk måde.
Jakob Sølvhøj (EL), 2017-10-13:
Vi synes også, det er udmærket, hvis efterskolerne i begrænset omfang kan anvende egne midler til folkeoplysningsvirksomhed, og vi synes sådan set, at det er fornuftigt, at man lægger op til et muligt samarbejde mellem skolerne på det administrative område, sådan at der bruges færrest mulige penge på administration og mest muligt på skolernes undervisning og andre aktiviteter.
Pia Gjellerup (S), 2005-11-09:
Jeg går simpelt hen ikke ud fra, at indenrigsog sundhedsministeren mener, at der nogen steder i Danmark er et atomiseret sundhedsvæsen, og derfor er det jo i virkeligheden et svar, der indeholder sin egen indrømmelse, nemlig at man ikke agter at sætte penge af, at man til enhver tid vil benægte, at det koster mere, og at det bliver andres skyld, om den økonomi, som regeringen afsætter, må udmønte sig i sygehuslukninger.
Rune Lund (EL), 2007-05-15:
I forhold til de tal, som udenrigsministeren brugte, nemlig at der i publikationen »Danmarks engagement i Irak« fra Udenrigsministeriet, som er kommet i maj i år, står, at det estimeres, at væksten i BNI, der var på 3 pct. i 2006, vil blive på 14,4 pct. i 2007, skal man måske gå tilbage og se på, hvad udenrigsministeren sagde den 19. januar 2006, da Irak også dengang blev diskuteret i Folketingssalen.
Sandy Brinck (S), 2002-04-30:
Da Socialdemokratiets ordfører, hr. Frank Jensen, ikke kan være til stede i salen, har jeg lovet at fremføre følgende: Socialdemokratiet er helt enig med forslagsstillerne i, at Danmark fortsat skal tage en række nye nationale og internationale initiativer til at styrke dyrevelfærden. Den meget intensive produktionsform i dansk landbrug har over en længere årrække øget effektiviteten og indtjeningen på bekostning af dyrevelfærden.
Margrete Auken (SF), 2001-01-31:
Altså det foregår i det religiøses navn, og derfor er der en balancegang, der skal opelskes her, men altså også den form for tolerance, som ikke er en afslappet alting kan være lige godt-tolerance, men den form for forståelse af religionerne, som gør, at det bliver et intenst samspil og en dialog med hinanden, og der er menneskerettighedernes insisteren på også religionsfriheden vigtig.
Dennis Flydtkjær (DF), 2014-11-13:
Jeg læser op: »Adfærdseffekterne er opgjort under den forudsætning, at meromkostningerne for erhvervet, når forslaget er fuldt indfaset, overvæltes i priserne for erhvervets ydelser.« Så kommer der en sætning, som ikke lige har noget med det at gøre, men så kommer der en sætning sidst i afsnittet: »Det er usikkert, om meromkostningerne kan overvæltes, idet taximarkedet er et reguleret marked, hvor kommunerne fastsætter bl.a. maksimale takster for kørslen.« Begge dele kan jo ikke være rigtigt på samme tid.
Margrete Auken (SF), 2002-05-23:
Jeg synes, at hele Folketinget skal være klar over, at når nu et flertal stemmer det her igennem, så står vi i en absolut ringere situation, og jeg forstår ikke, at man er så bange for ekspertise, at også der, hvor det er indlysende for enhver, at man har brug for den, kvæler man den.
Villy Søvndal (SF), 2004-12-01:
Men vi er som sagt helt med på, at man laver et testamente, der bare ikke er noget testamente, som kan være vejledende i videst muligt omfang, hvis betingelserne i øvrigt er til stede og det i øvrigt kan lade sig gøre, for at mennesker kan tages med på råd om, hvordan de gerne vil have det som ældre.
Lene Hansen (S), 2008-04-17:
Til slut vil jeg fremhæve den del af forslaget, der vil styrke retssikkerheden for bl.a. de mange bedsteforældre og plejeforældre, som ikke er enige i de beslutninger om samvær eller flytning af et barn til et nyt anbringelsessted, som kommunalbestyrelsen måtte træffe.
Martin Henriksen (DF), 2009-03-25:
Og da svarede ministeren: »Til brug for behandlingen af en række forespørgsler om, hvorvidt det er i overensstemmelse med folkeskoleloven at indlægge et kristent indslag, f.eks. fællesbøn, i skolernes morgensamling eller lignende fællesforanstaltninger, anmodede den daværende undervisningsminister i februar 1978 Kirkeministeriet samt de teologiske fakulteter ved Aarhus Universitet og Københavns Universitet om udtalelser om fællesbønnens karakter. På baggrund af disse udtalelser har det siden i Undervisningsministeriets praksis været lagt til grund, at fadervor og enhver bøn, der har fadervor som grundtype, ikke kan betegnes som forkyndelse.«
Morten Østergaard (RV), 2011-01-27:
Det baserer sig især på, at vi får en plan for Danmark med natur og biodiversitet i et foranderligt klima, hvor naturarealerne forøges betydeligt, og hvor der skabes større sammenhængende naturområder, ved at urentabel og dårlig landbrugsjord tages ud af produktionen eller ekstensiveres.
Frank Aaen (EL), 2001-03-29:
Bekymrer det ikke SF bare lidt, at en integreret del af det danske sundhedsvæsen er en butik og skal drives som en butik og også med det her i højere grad skal drives som en butik, hvor der bliver øget konkurrence mellem dem, der udbyder f.eks. håndkøbsmedicin, om, hvem der kan få flest kunder?
Søren Kolstrup (EL), 2001-05-04:
Og så kunne man selvfølgelig sige, at ud fra hr. Hækkerups synspunkt så ville de nogle gange skulle sige, jamen vi vil støtte de kommuner, der vil en revolutionering af den offentlige sektor, mere selvforvaltning i den offentlige sektor, mere selvstyre og mere humane måder at organisere dagligdagen på, færre mellemledere f.eks. Hvis man ser på Venstres synspunkt, er der jo ikke noget overraskende i det.
Pernille Skipper (EL), 2015-04-21:
Jeg vil for det første meget gerne angribe præmissen om, at selv om det er nummer fire i rækken i det her tænkte eksempel, som Venstres ordfører fremfører, så ville man kunne erstatte det barns forældre med et nyt sæt forældre, uden at barnet ville tage notits af det.
Morten Bødskov (S), 2020-10-30:
I forhold til udlejning af fritidsboliger foreslås det midlertidigt i indkomståret 2020 at forhøje bundfradraget ved udlejning af fritidsboliger, hvor der som sagt sker indberetning – det er vigtigt – af lejeindtægten, fra 41.800 kr. til 60.000 kr.
Michael Aastrup Jensen (V), 2015-02-25:
Finder ministeren det rimeligt, at Aarhus Kommune skal modtage 231 pct. flere kvoteflygtninge i år end sidste år, når en af verdens rigeste byer, København, ikke skal tage imod en eneste kvoteflygtning i 2015, og hvad agter regeringen at gøre for at rette op på denne åbenlyse skævhed i fordelingen af kvoteflygtninge?
Frode Sørensen (S), 2007-04-10:
Nu har vi jo haft lejlighed til at diskutere panelets opgaver i forbindelse med drøftelsen af SDO-lånene, og vi er glade for, at panelet får konkrete opgaver med at vurdere fordele og ulemper ved forskellige låneformer, ligesom panelet skal vurdere de forskellige produkter, herunder også omkostninger og indfrielsesvilkår.
Martin Lidegaard (RV), 2006-04-25:
Men det, vi ved positivt – og det har bl.a. BUPL jo undersøgt og fået undersøgt – er, at når man spørger forældrene i dag, med det loft der nu er, hvad de helst vil have, om de helst vil slippe 200 kr. mindre om måneden eller de helst vil have, at deres børn får bedre kvalitet, så svarer forældrene entydigt, at de hellere vil have bedre kvalitet.
Karsten Lauritzen (V), 2018-04-17:
Hvis man så ikke bruger pengene på at sænke skatten, kan man bruge dem på at give mere i løn til de offentligt ansatte, og hvad enten man giver en skattelettelse eller mere i løn til en offentligt ansat, så giver det jo den samme effekt, bortset fra at det at sænke skatten på arbejde typisk har nogle andre dynamiske effekter. Så jeg er ikke enig i den præmis, som hr. Rune Lund ligger ned under spørgsmålet, om, at det enten er velfærd eller skattelettelser.
Aage Frandsen (SF), 1999-02-12:
Og det betyder også, at i den diskussion, der har været om, hvorvidt man nu skulle have et privat bevis og sådan noget, dér har vi ikke været inde at sige, at det skulle man have. Dér har vi ikke været inde, fordi vi ønsker en ordning, der er så solidarisk som overhovedet muligt. Med hensyn til det fleksible er vi selvfølgelig tilhængere af, at det bliver mere fleksibelt på nogle punkter - klart.
Manu Sareen (RV), 2011-03-01:
Og en af grundene til, at vi bakker op om det her forslag, er, at vi ved, at der er 20 pct., der kører ulovligt, og vi tror netop på, at hvis man sætter alderen ned fra 16 til 15 år, vil man få inddraget de 20 pct. i dem, der kører lovligt, altså i gåseøjne få dem gjort lovlige.
Erling Bonnesen (V), 2009-11-11:
På vegne af Erling Bonnesen, Venstre, Hans Kristian Skibby, Dansk Folkeparti, og Jørgen Lundsgård, Det Konservative Folkeparti, skal jeg hermed fremsætte følgende: Forslag til vedtagelse »Folketinget anerkender, at kommunalreformen har styrket den decentrale offentlige sektor og skabt et mere robust fundament for den fortsatte udvikling af velfærdssamfundet.
Christian Rabjerg Madsen (S), 2015-12-09:
Jeg kunne måske mene, at der var andre tiltag end at gøre folk fattigere, som ville øge beskæftigelsen, men jeg accepterer og anerkender, at en lang række økonomer er af den opfattelse, at hvis man øger menneskers økonomiske incitament til at tage et arbejde, vil flere komme i arbejde.
Benny Engelbrecht (S), 2020-10-22:
Ved at sætte en øvre grænse for antallet af cykler, hvor man f.eks. i Københavns Kommune måtte sige, at der maksimalt må være 1.000 udlejningscykler i byens gader, så kunne vi principielt stå i en situation, hvor der ikke vil være tilstrækkeligt med udlejningskøretøjer til, at vi kan fremme cyklismen.
Ove Hygum (S), 1998-05-07:
Og hvis jeg analyserer ganske kort på de refleksioner, som regeringen har modtaget, tror jeg, om end sprogbruget måske ikke er helt ensartet, at man kan udtrykke det på den måde, at arbejdsgiverne mener, at regeringen særligt har tilgodeset lønmodtagerne, og lønmodtagerne mener, at regeringen særligt har tilgodeset arbejdsgiverne.
Sjúrður Skaale (JF), 2025-10-09:
Denne magt bliver endnu større, når nogle af jihadismens ugudelige fjender konverteres til dens aktive støtter, når jihadismens religiøse kamp påberåber sig politiske motiver, når det lykkes den at fremstå som den uskyldige afmagts kamp mod den onde overmagt, og når dens angreb på friheden kommer til at fremstå som retfærdige og nødvendige.
Lotte Rod (RV), 2015-05-19:
Derfor er spørgsmålet jo, om vi, hvis vi rent faktisk stod med de her 2,1 eller 2,6 mia. kr. i hånden, så ville bruge dem på omsorgsdage, eller om man kunne forestille sig, at man kunne gøre noget endnu mere målrettet for de børn og familier, som har allermest brug for det.
Bent Bøgsted (DF), 2016-10-13:
Det her er et lovforslag, som vi i Dansk Folkeparti betragter som sådan et opsamlingslovforslag – rettelser af teknisk karakter, rettelser af konsekvenser på grund af en afgørelse fra EU-Domstolen, Toftgaard-dommen, der betyder, at hvis man som tjenestemand har nået pensionsalderen og ens stilling bliver opsagt, skal man have rådighedsløn.
Tina Petersen (DF), 2010-01-21:
Jeg bliver stadig væk nødt til at sige, at i forslaget står der ganske enkelt – jeg går ud fra, at det er forslagsstillernes ord – at vurderingen er, at man finder tilstrækkelige ressourcer til, og det var også det, jeg læste op fra min tale, at myndighederne sørger for tilbud til deres egne børn, altså til børnene i Israel.
Finn Sørensen (EL), 2015-07-03:
I stedet vil kommunerne gøre, hvad de kan, for at få folk over på lavere ydelser på kontanthjælpsniveau, i ressourceforløb, i jobafklaringsforløb eller den rå kontanthjælp eller slet ingen ydelse, uanset om disse mennesker kan forsørge sig selv eller ej.
Steen Gade (SF), 2014-05-14:
Så det, vi lægger vægt på i selve forhandlingerne, er, at disse fire ting er sikret, altså at miljøforhold er sikret, at sundhed er sikret, at forbrugerbeskyttelse er sikret, at arbejdstagerrettigheder er sikret – og der er ordet sikret mit ord i den her debat – og at man ikke bare fokuserer på, at det ikke må forringes, men at det også må udvikles, og at der ikke er dele af mekanismen, som er modspillere, i forhold til at man kan udvikle det og stille yderligere krav i fremtiden.
Villy Søvndal (SF), 1999-05-11:
Det, man så - specielt set i lyset af den aktuelle konflikt - må spørge om med hensyn til den nye linje, er, om vi her efter knap 50 dage er ved et punkt i Kosovokonflikten - Balkankonflikten er jo den første afprøvning på den nye linje, den, der hedder »uden FN-mandat«, og den, der hedder »uden for området« - hvor det er klogt at konkludere, at det er en linje, man bør anvende i fremtiden.
Gitte Lillelund Bech (V), 2011-11-29:
For det første må jeg gøre SF's ordfører opmærksom på, at hvis vi kan tale om partier, der har med den almindelige dansker at gøre, og kigger på meningsmålingerne lige i øjeblikket, så er det måske nok Venstre, der tegner den menige dansker, og det er sådan set ikke Socialistisk Folkeparti.
Finn Sørensen (EL), 2014-04-29:
Ligger der i det, at ordføreren deler Enhedslistens holdning om, at det er problematisk, sådan som lovforslaget ser ud nu, fordi man jo faktisk indfører en ny forskelsbehandling i lovens § 5, hvor man formener juridisk faderløse grønlændere adgang til en lukket bosag.
Henning Hyllested (EL), 2016-02-25:
Jeg skal lige hilse og sige, at jeg så er en af dem, der hele mit liv som havnearbejder på Esbjerg Havn har deltaget i utallige aktioner, hvor vi har strejket, og hvor vi har lagt skibe til kaj, fordi vi kunne konstatere, at der virkelig var underbetalte søfolk fra hele verden om bord.
Ole Birk Olesen (LA), 2017-02-02:
De kan indgå som en del af de forsøgsordninger, og når det er sådan, at bilen føres af en fører – f.eks. de biler, vi allerede kender, som kan holde sig inden for striberne og kan holde afstand til forankørende osv. osv. – så må man sige, at det er den ansvarlige fører, der har ansvaret for, om vedkommende pludselig tager rattet og kører ud i en modkørende bil eller tager rattet og kører ind i en fodgænger, eller hvad vedkommende gør.
Mariann Fischer Boel (V), 1997-11-27:
Eller også har det været nødvendigt at skære ned på serviceniveauet for at få økonomien til at hænge sammen. Og da der i forvejen er mange udgifter forbundet med at bo på de mindre øer, er det selvsagt en yderligere belastning, hvis ikke støtten følger den generelle prisudvikling.
Keld Albrechtsen (EL), 1998-04-23:
Det har jo ikke mindst været vestlige interesser, der betingede, at regimet i Marokko i sin tid kunne annektere Vestsahara og på den måde krænke alle principper i FN-Pagten, besætte landet, udsætte befolkningen for de groveste krænkelser, opføre mure ned gennem landet og drive en masse mennesker på flugt.
Mette Thiesen (DF), 2023-04-21:
I Dansk Folkeparti foreslog vi jo for ganske kort tid siden en kulegravning af anbringelsesområdet, netop fordi vi ser så mange eksempler på, at der er begået grove fejl og decideret lovbrud rundtomkring i de forskellige kommuner, og at folk simpelt hen mister deres børn på et uretmæssigt grundlag.
Ellen Trane Nørby (V), 2013-02-21:
Det er noget helt andet end det statslige engagement, der i sin tid var i NUNAOIL A/S. Jeg synes egentlig, vi skal rette debatten mod fremtiden i stedet for at blive ved med at forholde os til de statslige aktier i NUNAOIL A/S som en del af selvstyreaftalen tilbage i 2009.